25.10.2022
MT
Il-Ġurnal Uffiċjali tal-Unjoni Ewropea
L 275/75
DEĊIŻJONI TA’ IMPLIMENTAZZJONI TAL-KUMMISSJONI (UE) 2022/2053 tat-18 ta’ Ottubru 2022 dwar it-talba għar-reġistrazzjoni tal-inizjattiva taċ-ċittadini Ewropej intitolata “Inizjattiva taċċittadini Ewropej dwar ikel vegan”, skont ir-Regolament (UE) 2019/788 tal-Parlament Ewropew u tal-Kunsill (notifikata bid-dokument C(2022) 7481) (It-test bl-Ingliż biss huwa awtentiku)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, Wara li kkunsidrat ir-Regolament (UE) 2019/788 tal-Parlament Ewropew u tal-Kunsill tas-17 ta’ April 2019 dwar l-inizjattiva taċ-ċittadini Ewropej (1), u b’mod partikolari l-Artikolu 6(2) u (3) tiegħu, Billi: (1)
Fit-30 ta’ Awwissu 2022 il-Kummissjoni ġiet ippreżentata talba għar-reġistrazzjoni ta’ inizjattiva taċ-ċittadini Ewropej intitolata “Inizjattiva taċ-ċittadini Ewropej dwar ikel vegan”.
(2)
L-objettiv tal-inizjattiva kif spjegati mill-organizzaturi huwa li “fl-ispazji privati u pubbliċi li jbigħu l-ikel u x-xorb fl-Ewropa dejjem ikun hemm espliċitament alternattiva vegana.
L-inizjattiva taċ-Ċittadini tal-UE dwar IKEL VEGAN għal dawk li huma vegani u għal dawk li jirrispettaw id-dritt għal alternattiva vegana kif ukoll għal azzjoni favur it-tibdil fil-klima permezz tad-disponibblità aktar faċli ta’ ikel ibbażat fuq il-pjanti fil-ħajja ta’ kuljum talkonsumaturi tal-UE.
Id-dieta vegana mhijiex krudili għax ma timplikax l-isfruttament u l-qtil tal-annimali, u hija tweġiba għall-għarfien kollettiv li qed jiżdied dwar id-drittijiet tal-annimali.
Barra minn hekk, id-dieta vegana twassal għal tibdil fit-territorju minħabba l-għażla ta’ attivitajiet, strutturi u loġistika tal-produzzjoni u tal-impjiegi li jniġġsu anqas.
L-inizjattiva taċ-Ċittadini Ewropej dwar IKEL VEGAN titlob l-introduzzjoni bil-liġi ta’ alternattiva vegana filbejgħ tal-ikel u x-xorb lill-pubbliku fl-Ewropa bit-tama li l-parteċipazzjoni taċ-ċittadini Ewropej twassal għallapprovazzjoni ta’ liġi tal-UE b’benefiċċji kbar għall-pjaneta, jiġifieri il-mitigazzjoni tal-kriżi klimatika, l-estinzjoni tal-ispeċi selvaġġi, id-deforestazzjoni, l-użu aħjar tal-art, il-ħarsien tal-ħajja fil-baħar, il-ħela tal-ikel u l-malnutrizzjoni.”
(3)
Wieħed isib aktar dettalji dwar is-suġġett, l-objettivi u l-isfond tal-inizjattiva f’anness u f’dokument addizzjonali, li jistabbilixxu u jagħtu dettalji dwar ir-raġunijiet għall-appoġġ li qed jingħata għal din l-inizjattiva.
L-organizzaturi jsostnu li d-disponibbiltà ta’ alternattiva vegana fil-bejgħ ta’ ikel u xorb lill-pubbliku fi spazji privati u pubbliċi jippermetti li l-aċċess għal alternattiva vegana jsir aktar faċli, u b’hekk jingħata sostenn fil-ġlieda kontra l-kriżi klimatika billi jiżdied il-konsum ta’ ikel ibbażat fuq il-pjanti filwaqt li l-ikel jirħas.
Fi kliem l-organizzaturi, “L-iffaċilitar tad-disponibbiltà tal-ikel vegana fis-setturi tal-bejgħ tal-ikel u x-xorb pubbliċi u privati jikkonċerna t-tnaqqis tat-tniġġis fl-emissjonijiet tas-CO2, tal-kontaminazzjoni ambjentali, tal-użu tal-ilma u tat-tbatija għallannimali”.
(4)
Fir-rigward tal-objettiv tal-inizjattiva, li titlob l-introduzzjoni ta’ obbligu legali għall-operaturi fis-suq tal-bejgħ bl-imnut tal-ikel u x-xorb li joffru prodotti vegani, il-Kummissjoni għandha s-setgħa li tippreżenta proposta għal att legali abbażi tal-Artikolu 114 tat-TFUE.
Barra minn hekk, sa fejn l-inizjattiva tista’ taffettwa jew teħtieġ miżuri speċifiċi skont il-politika agrikola komuni, il-Kummissjoni għandha s-setgħa li tippreżenta proposti għal atti legali abbażi tal-Artikolu 43 tat-TFUE.
(5)
Għal dawn ir-raġunijiet, l-ebda parti mill-inizjattiva ma taqa’ manifestament barra mill-qafas tas-setgħat talKummissjoni li tippreżenta proposta għal att legali tal-Unjoni għall-fini tal-implimentazzjoni tat-Trattati.
(6)
Din il-konklużjoni hija mingħajr preġudizzju għall-valutazzjoni ta’ jekk il-kundizzjonijiet sostantivi konkreti meħtieġa biex il-Kummissjoni taġixxi, inklużi l-konformità mal-prinċipji tal-proporzjonalità u tas-sussidjarjetà u l-kompatibbiltà mad-drittijiet fundamentali, ikunux issodisfati f’dan il-każ.
(1) ĠU L 130, 17.5.2019, p. 55.